Deputata USR Oana Țoiu a dezvăluit, joi, pe B1 TV, la „News Pass” cu Laura Chiriac, că în Parlament a fost depusă o inițiativă legislativă care ar extinde mandatele primarilor la cinci ani.
Deputata USR a amintit că, din punct de vedere legal, primarii ar trebui să își piardă mandatul dacă schimbă partidul, „însă practica lucrurilor este că, în momentul în care începe să facă declarații pentru susținerea altui partid, e foarte greu, inclusiv cu instanța, să ajungi într-un context în care să nu mai poată să își mențină mandatul de primar”.
„Se mai întâmplă ceva îngrijorător în Parlament, și n-ar fi îngrijorător ca măsură de sine stătătoare, dar în tot contextul comasărilor de alegeri anunțate și probabilei fuziuni, iată, între PSD și PNL, devine îngrijorător, și anume o inițiativă legislativă ca mandatele primarilor să fie de cinci ani de zile. Cred că există o intenție clară de a comasa alegerile, asta știm deja”, a adăugat Oana Țoiu.
„A fost depusă ieri o inițiativă legislativă nouă în Parlament pentru a duce la cinci ani de zile mandatele primarilor. Sunt o parte dintre inițiatori de la UDMR, nu știu în acest moment să vă zic lista integrală de inițiatori”, a mai spus parlamentara de opoziție.